

Metodologie 
privind efectuarea expertizei medicale de specialitate în cazul suspendării din funcţie a procurorilor pentru o altă afecţiune decât boala psihică




Art. 1- În situaţia în care există indicii că procurorul suferă de o altă afecţiune decât boala psihică care îl pune în imposibilitate de a-şi exercita atribuţiile, potrivit art. 197 alin. (2) din Legea nr. 303/2022 privind statutul judecătorilor şi procurorilor, expertiza medicală de specialitate se efectuează pe baza prezentei metodologii şi a baremului stabilit în Anexa 1.

Art. 2 - Expertiza medicală de specialitate se efectuează la solicitarea Secţiei pentru procurori a Consiliului Superior al Magistraturii.

Art. 3 - Persoana examinată va prezenta o adeverinţă medicală privind starea de sănătate eliberată de către medicul de familie, care se va depune la dosarul acesteia.

Art. 4 - (1) Expertiza medicală de specialitate se va efectua de către Comisia medicală de specialitate organizată la nivelul Spitalului «Prof. Dr. Constantin Angelescu» Bucureşti, numită prin hotărâre a Secţiei pentru procurori a Consiliului Superior al Magistraturii, potrivit art. 197 alin. (1) din Legea nr. 303/2022.
(2) Comisia medicală de specialitate este condusă de un preşedinte, cu un mandat de 12 luni, ales de către membrii comisiei, în prezenţa a minim două treimi dintre aceştia, cu votul majorităţii membrilor comisiei.
(3) Comisia medicală de specialitate se întruneşte la convocarea preşedintelui acesteia.
(4) Raportul de expertiză este efectuat de medicii de specialitate şi un medic de medicina muncii, desemnat de preşedintele comisiei, dintre membrii numiţi prin hotărâre a Secţiei pentru procurori a Consiliului Superior al Magistraturii.
(5) Secretariatul comisiei va fi asigurat de persoane desemnate de conducerea Spitalului "Prof. Dr. Constantin Angelescu" Bucureşti.

Art. 5 - Medicii care efectuează examinarea pot solicita persoanei examinate toate documentele medicale pe care aceasta Ie posedă în legătură cu starea ei de sănătate.

Art. 6 - (1) Preşedintele comisiei este responsabil pentru aplicarea întocmai a baremului medical.
(2) În cazuri speciale, neprevăzute în baremul medical, comisia medicală de specialitate poate decide asupra aptitudinii persoanei examinate de exercitare a funcţiei de procuror, prin raportarea gradului deficienţei funcţionale la solicitările profesionale ale locului de desfăşurare a activităţii.

Art. 7 - (1) Expertiza medicală de specialitate cuprinde aparatele şi sistemele morfofuncţionale necesare stabilirii diagnosticului prevăzute în raportul din Anexa 2. 
(2) Dacă apreciază că se impune pentru stabilirea diagnosticului, preşedintele comisiei medicale de specialitate poate cere, motivat, efectuarea unor examene clinice de specialitate, investigaţii paraclinice, atât în reţeaua sanitară a Ministerului Justiţiei, cât şi în afara acesteia. Refuzul persoanei supuse expertizei de a se prezenta la efectuarea examenelor clinice recomandate se consemnează în raportul de expertiză.
(3) Concluziile fiecărui examen efectuat se certifică prin semnătura şi parafa celui care a efectuat examinarea.

Art. 8 - (1) După efectuarea expertizei medicale de specialitate şi consemnarea rezultatelor în raport, comisia medicală de specialitate hotărăşte dacă persoana examinată este considerată „apt" sau „inapt" pentru exercitarea atribuţiilor, concluzia consemnându-se în raportul de expertiză.
(2) În cazul în care concluzia este de „inapt", pe lângă diagnosticul stabilit, se consemnează şi paragraful corespunzător din baremul medical.
(3) Dacă persoana a fost declarată „inapt” şi i s-a prescris un tratament, aceasta va fi reexaminată la sfârşitul tratamentului.

Art. 9 - (1) În cazul în care comisia medicală de specialitate constată, în urma examinării, că persoana suferă de o afecţiune care îl pune în imposibilitate de a-şi exercita atribuţiile, va recomanda un plan terapeutic sau adresarea către serviciile de asistenţă medicală de specialitate pentru tratament şi recuperare medicală şi va stabili modul de urmărire a implementării acestora.
(2) Comisia medicală de specialitate va recomanda Secţiei pentru procurori a Consiliului Superior al Magistraturii perioada de suspendare din funcţie.
(3) Prin raportul de expertiză comisia stabileşte şi termenul la care procurorul urmează să revină la reexaminare.

Art. 10 - Raportul de expertiză al comisiei medicale de specialitate se comunică atât persoanei examinate, cât şi Secţiei pentru procurori a Consiliului Superior al Magistraturii.

Art. 11 - (1) Persoana examinată poate contesta raportul de expertiză al comisiei medicale.
(2) Contestaţia se va adresa preşedintelui comisiei în termen de 15 zile de la data comunicării raportului.
[bookmark: _GoBack](3) Contestaţia este soluţionată de medicii de specialitate şi un medic de medicina muncii, desemnat de preşedintele comisiei, dintre membrii numiţi prin hotărâre a Secţiei pentru procurori a Consiliului Superior al Magistraturii.
(4) Constestaţia se soluţionează prin hotărâre în termen de 30 de zile lucrătoare de la data înregistrării acesteia.
(5) Comisia medicală care analizează contestaţia poate hotărî admiterea acesteia sau respingerea contestaţiei ca neîntemeiată sau tardivă. În situaţia admiterii contestaţiei se procedează la o nouă examinare, în condiţiile stabilite de prezenta metodologie.

Art. 12 - Plata membrilor comisiei medicale de specialitate, precum şi cheltuielile de cazare şi transport ale persoanei examinate, efectuate în vederea prezentării la expertiza medicală de specialitate, se suportă din bugetul instituţiei angajatoare a persoanei supuse expertizei de specialitate.

